
	[image: ]
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О

Р Е Ш Е Н И Е  
№  РС-472-22-078


Днес, на 31.08.2022 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева
У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-196 от 27.06.2022 г. по сигнал с рег. № ЦУ01/С-472 /02.06.2022 г. 
Сигналът е подаден против инж. Васил Мариянов  – началник на Регионална дирекция за национален строителен контрол (РДНСК) - П.. 
В сигнала са изложени твърдения, че след подаден сигнал до РДНСК – гр. П. за нерегламентирано поставена ограда в поземлен имот с идентификатор 55871.514.9606 по плана на гр. П. лицето подало сигнала до РДНСК, в рамките на по-малко от 24 часа след подаването на сигнала, е получило от частната фирма - стопанистваща имота, срещу която е подаден сигнала, множество обаждания със заплахи да оттегли жалбата си. Това поражда въпросите: как сигнал изпратен към РДНСК - гр. П. се озовава в частна фирма без да е минала официална процедура по уведомяване на заинтересованите лица,  как  личната информация на лицето в подадения от него сигнал в РДНСК – П. се озовава в частната фирма, защо лицето подало сигнала до РДНСК – П. получава обаждания със заплахи от частната фирма, а не отговор от институцията РДНСК – гр. П. за назначаване на проверка относно подадения сигнал за изясняване на случая. Изразяват се съмнения за корупция и конфликт на интереси по отношение на началника на РДНСК – П. и частната фирма, стопанисваща имота.
Във връзка с твърденията в сигнала Комисията е изискала и получила с писмо вх. № ЦУ01-7347#3 /18.07.2022 г. на КПКОНПИ от началника на Дирекция за национален строителен контрол (ДНСК) заверени копия на следните документи: заповед № РД-15-0641/ 11.05.2010 г. за назначаване на Васил Мариянов  на длъжност „началник сектор П., РДНСК Югозападен район“, считано от 17.05.2010 г.; заповед № РД-15-1357/02.09.2019 г. за назначаване на Васил Мариянов  на длъжност „началник на РДНСК П.“, считано от 02.09.2019 г.; длъжностна характеристика; писмо вх. № ПК-1184-07-684/07.06.2022 г. на МРРБ-ДНСК относно сигнал спрямо РДНСК-П. за злоупотреба с лична информация,  писмо с изх. № ПК-1184-03-089/22.06.2022 г. на МРРБ-ДНСК за разпоредени действия до РДНСК-П.; Доклад на началника на РДНСК – П. с изх. № П-425-22-00-452 /08.07.2022 г. до началника на ДНСК за предприетите действия и извършена проверка.  
Комисията е изискала още и получила с писмо вх. № ЦУ01-7347#2 /13.07.2022 г. на КПКОНПИ от началника на РДНСК –П. заверени копия от административна преписка № П-425/2022 г. по повод регистиран сигнал с вх. № П-425-22-00-924/31.05.2022 г., съдържаща: Разрешение за строеж № 192 от 17.05.2022 г. на главния архитект на Община П., ведно с проектна документация; кореспонденция между началника на РДНСК –П. и началника на ІІ-ро Районно управление при Областна дирекция на вътрешните работи –П., с кмета на Община П., с началника на ДНСК и с подателя на сигнала; копие на сигнала и данни от Търговския регистър, както и констативен протокол № РС- 192 от 07.06.2022 г. 
Служебно са направени справки на електронните страници на ДНСК, РДНСК- П., Търговски регистър и регистър на юридическите лица с нестопанска цел (ТРРЮЛНЦ), Имотен регистър и НБД „Население“.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице с посочени три имена, адрес, телефон, електронен адрес и е подписан, в съответствие с изискванията на чл.48, ал.1 от ЗПКОНПИ. 
Васил Мариянов  е назначен в структурата на РДНСК - Югозападен район на длъжност като началник сектор П. със заповед на началника на ДНСК № РД-15-0641 от 11.05.2010 г. Впоследствие със заповед № РД- 15-1357 от 02.09.2019 г е преназначен на длъжността началник на РДНСК – П. Заверени копия от тези документи са предоставени на Комисията с писмо с вх. № № ЦУ01-7347#3/18.07.2022 г. на КПКОНПИ от началника на ДНСК. 
Видно от писмо вх. № ЦУ01-7347#2/13.07.2022 г. на КПКОНПИ от началника на РДНСК –П. в оглавяваната от него структура е образувана преписка с вх. № РС-П-413-22-00-903/27.05.2022 г. по повод постъпило писмо от главния архитект на Община П., с което на основание чл. 149, ал.5 от Закона за устройството на територията (ЗУТ) уведомява началника на РДНСК-П. за издадено разрешение за строеж №192/17.05.2022 г. Съгласно разрешението в поземления имот с идентификатор 55871.514.9606 по плана на гр. П., кв. „Изток“ предстои да бъде изпълнен строеж: „Многофамилна жилищна сграда и гаражи“ с възложител – „***“ ООД.  На издаденото разрешение за строеж, ведно с придружаващите го документи - комбинирана скица за пълна или частична идентичност на ПИ с идентификатор 55871.514.9606 по КККР на гр. П., обяснителна записка по част „Архитектура“; оценка за съответствието на част „Конструктивна“; удостоверение за упражняване на технически контрол по част „Конструктивна“ на инвестиционните проекти, издадено на инж. К.Х.М.; удостоверение за вписване в публичния регистър на Агенция за устойчиво енергийно развитие на „***“ ЕООД, като консултант по енергийна ефективност е извършена служебна проверка по чл. 156 от ЗУТ от служителите на РДНСК-П. Нарушения на издаденото разрешение не са установени, за което е издаден констативен протокол № РС- 192/ 07.06.2022 г., представен като доказателство по преписката. 
Видно от същото писмо с вх. № ЦУ01-7347#2/13.07.2022 г. на КПКОНПИ от началника на РДНСК-П., на 31.05.2022 г. на официалния имейл на РДНСК –П. постъпва сигнал, според който има нарушения в имотните граници от страна на собственика на поземлен имот с идентификатор 55871.514.9606 по плана на гр. П., като нарушителят е поставил нерегламентирано оградата си, така че е заградил общински паркинг и тротоар, което пък затруднява свободното преминаване на автомобили и пешеходци. Сигналът е регистриран в РДНСК-П. с вх. № П-425-22-00-924 от 31.05.2022 г., образувана е административна преписка № П-425/2022 г. Началникът на РДНСК-П. изпраща с писмо с изх. № П-425-22-00-368/01.06.2022 г. сигнала до кмета на община П. и дава указания да бъде разпоредена проверка по случая. На 01.06.2022 г. в 09:37 ч. на служебен телефонен номер на РДНСК – П. е получено обаждане от М.С. на длъжност старши специалист в звено „Общински инспекторат“ при община П. със запитване относно подадения сигнал в РДНСК- П. за поземления имот с идентификатор 55871.514.9606. С. е била уведомена, че сигналът ще бъде препратен по компетентност на кмета на общината за предприемане на последващи действия, съгласно правомощията му по чл. 223 от ЗУТ. 
На 02.06.2022 г. на официалния имейл на РДНСК  постъпва сигнал с вх. № П-425-22-00-950 от подателя на сигнал с вх. № П-425-22-00-924 от 31.05.2022 г. В него сигналоподателят сочи за множество получени обаждания от частната фирма, стопанисваща имота, срещу която е бил първоначалния му сигнал. Копия от този сигнал са  препратени до следните адресати: Окръжна прокуратура-П., Комисията за противодействие на корупцията и за отнемане на незаконно придобите имущество, Комисия за защита на личните данни, Началник на ДНСК гр. София, БТВ медия Груп.
От извършена справка в Имотен регистър по електронната партида на поземления имот с идентификатор 55871.514.9606 по плана на гр. П., се установява, че собственик на имота е „***“ ООД, ЕИК: ***. Дружеството е възложителят на проект „Многофамилна жилищна сграда и гаражи“ в ПИ в кв. 52 в гр. П., по искане на който е издадено Разрешение за строеж №192/17.05.2022 г. от главния архитект на община П.   
От справката в Търговския регистър е видно, че „***“, ЕИК: *** е дружество с ограничена отговорност, основано на 20.06.2007 г. и вписано в Окръжен съд П. с предмет на дейност: строителство на промишлени, търговски, складови, производствени и жилищни сгради, халета и обекти, ремонт и експлоатация на същите, търговия с промишлени стоки, суровини и материали за строителство и вътрешно обзавеждане на жилища, търговски и промишлени обекти, продукти на леката промишленост, вътрешно и външнотърговска дейност, представителство, посредничество и агентство на местни и чуждестранни лица в страната и чужбина, както и всяка друга дейност, за която няма изрична законова забрана. Капиталът на дружеството е в размер на 5000 лева, съответстващ на 5 000 дяла, които са разпределени поравно между двамата съдружници и съпрузи М.Б.М. и М.С.М., които са и управители на дружеството.
От справката в НБД „Население“ се установява още, че между лицата М.С.М. и М.Х.С. - служител в община П. на длъжност старши специалист в звено „Общински инспекторат“ има роднинска връзка. М.С. е майка на М.С.М. - съдружник и съуправител на дружеството „***“ ООД  – собственик на поземления имот, в чиито граници е издадено Разрешението за строеж на „Многофамилна жилищна сграда и гаражи“. Не е установена родствена връзка между Васил Мариянов  и всяко от лицата М.Б.М., М.С.М. и М.Х.С.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Васил Мариянов  в качеството на началник на РДНСК П. е лице, заемащо висша публична длъжност, съгласно чл. 6, ал. 1, т. 23 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
Компетентността на Дирекция национален строителен контрол и на нейните 28 териториални подразделения – регионалните дирекции за национален строителен контрол,  е уредена в Закона за устройство на територията (ЗУТ). ДНСК упражнява контрол по спазването на Закона за устройство на територията (ЗУТ) и на нормативните актове по прилагането му при проектирането и строителството, в т.ч. влагането на качествени строителни материали и изделия с оглед осигуряване на сигурността, безопасността, достъпността и другите нормативни изисквания към строежите, и обследва и документира авариите в строителството. Освен това упражнява контрол по законосъобразността на изпълнението и ползването на строежите от първа, втора и трета категория, осъществява контрол по законосъобразността на издадените строителни книжа за всички категории строежи, както и на действията на общинските администрации и на участниците в инвестиционния процес за спазването на разпоредбите по устройство на територията за всички категории строежи. Съгласно чл. 137, ал.1 от ЗУТ и Наредба №1 / 30.07.2003 г. за номенклатурата на видовете строежи в зависимост от характеристиките, значимостта, сложността и рисковете при експлоатация строежите се разделят в шест категории. Съгласно разпоредбата на чл.222, ал.2, т.1 от ЗУТ органите на ДНСК, съответно териториалните й подразделения, съобразно своята компетентност констатират незаконни строежи и строежи с нарушения от първа, втора и трета категория, а за строежи от четвърта, пета и шеста категория, правомощията са на кмета на общината или упълномощено от него лице. Според събраните данни и документи по проверката описаният в сигнала строеж „ограда“ е от шеста категория, т.е. упражняването на контрол по законосъобразността на изпълнението му е изцяло от компетентността на кмета на общината, съгласно чл. 223, ал.1 от ЗУТ. 
Част от преките задължения на началника на РДНСК, съгласно длъжностната характеристика са да организира, ръководи, координира, контролира и отговаря за проучване и проверка на получените жалби, сигнали, искания за провеждане на процедури, като ги резолюира на служителите на РДНСК със срокове и указания за изпълнение. Съобразно предоставените му правомощия по ЗУТ, ЗДОИ, ЗАНН, АПК и др. издава  индивидуални административни актове; дава разпореждания и указания до общинските/районни администрации, лицата, участници в строителството, експлоатационните дружества и заинтересовани лица, организира упражнявания последващ контрол и следи за точността на изпълнението. 
Административната преписка № П-425/2022 г. на РДНСК П. по повод сигнала за нарушение в имотните граници от страна на собственика на имот с идентификатор 55871.514.9606 по плана на гр. П. – „***“ ООД и нерегламентирано поставена ограда е изпратена по компетентност на кмета на Община П. за предприемане на последващи действия, в съответствие с правомощията по чл. 223, ал.1 от ЗУТ. С писмо с изх. № П-425-22-00-384/ 03.06.2022 г. началникът на РДНСК-П. обръща внимание на кмета на Община П. за използването на личен контакт и служебно положение на негов служител – М.Х.С. за неправомерното използване на информация от РДНСК-П. и по този начин за създаването на погрешно впечатление у лицето, подало сигнала.
          В качеството си на Началник на РДНСК П. Васил Мариянов  е упражнил правомощие по служба, като е препратил по компетентност, съгласно чл. 223 от Закона за устройство на територията на кмета на община П. адм. преписка № П-425/2022 г. , но при липса на частен интерес. 
От предоставените и изследвани доказателства не се установяват данни за извършено нарушение от Васил Мариянов  във връзка със заеманата от него висша публична длъжност по отношение на получения в РДНСК П. сигнал за неправомерно поставена ограда от собственика на имота и по отношение на последващ сигнал за злоупотреба с личните данни на сигналоподателя от страна на РДНСК П. Не са установени родство или друг вид свързаност по смисъла на ЗПКОНПИ между Мариянов и съдружника и управител на дружеството „***“ ООД, неговата майка и служител на Община П. М.Х.С. или със сигналоподателя. Липсата на който и да е елемент от понятието „конфликт на интереси“, обуславя невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма. 
         От изложеното следва, че в конкретния случай са налице две от предпоставките за „конфликт на интереси“ по отношение на Васил Мариянов. В качеството му на началник на РДНСК - П. Мариянов е лице, заемащо висша публична длъжност. На второ място Мариянов е упражнил свое задължение по служба, като е препратил постъпилия в РДНСК сигнал за нарушение в строеж от шеста категория на компетентния орган - кметът на Общината. Не е налице обаче третата комулативно изискуема предпоставка – наличието на частен интерес. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Предвид изложеното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество

Р Е Ш И:

НЕ УСТАНОВЯВА конфликт на интереси по отношение на Васил Мариянов, ЕГН: *** като началник на Регионална дирекция за национален строителен контрол П. и в това му качество лице, заемащо висша публична длъжност по смисъла на чл. 6, ал. 1, т. 23 от ЗПКОНПИ, във връзка с изпращането на  адм. преписка № 425/2022 г. на кмета на община П., поради липса на частен интерес.
Препис от решението да се изпрати на СГП, с оглед преценка за реализиране на правомощията по чл. 76, ал. 2 от ЗПКОНПИ.

Препис от решението да се изпрати на Васил Мариянов  – началник на РДНСК- П., на основание чл. 75, т. 1 от ЗПКОНПИ.  

	


КОМИСИЯ:
                       
                             ЗАМЕСТНИК - ПРЕДСЕДАТЕЛ:……(П)…….../АНТОН СЛАВЧЕВ/

                             ЧЛЕН:………………(П)………………….../АНТОАНЕТА ЦОНКОВА/

      ЧЛЕН:…………………..(П)………....……………./ПЛАМЕН ЙОЦОВ/

      ЧЛЕН:…………………(П)..………....……......... /СИЛВИЯ КЪДРЕВА/

